РеспубликитIым я къуэ пэж
Полицэм и генерал-майор Кабалоев Руслан и ныбжьыр илъэс 70 ирикъуащ иджыблагъэ. И су-рэт гъэтIылъыгъэ бжыгъэншэхэм яхэлъщ Дзасохов Александр, Галазов Ахсарбек, УФ-м и МВД-м и унафэщIхэм, актёр цIэрыIуэхэм, тхакIуэхэм, спортсмен лъэрызехьэхэм ящIыгъуу зытригъэхахэр.
Псом хуэмыдэу Руслан егъэлъапIэ КъБР-м и япэ Президенту щыта КIуэкIуэ Валерэ.
— Къэбэрдей-Балъкъэрым и лIыкIуэу Осетие Ищхъэрэм ущыIэу аращ, — жиIэрт абы сэ щхьэкIэ. ФэрыщIагъ хэмылъуи си ехъулIэныгъэхэм щыгуфIыкIырт, — генералым КIуэкIуэр игу къигъэкIыжу.
Руслан Къэбэрдей-Балъкъэрыр и хэку етIуанэу къелъытэ, адыгэбзэкIэ хуиту мэпсалъэ, адыгэ хабзэм, щэным фIыуэ щыгъуазэщ.
— Хуабжьу си гуапэщ Къэбэрдей-Балъкъэрым сазэрыщыщымыгъупщэр, зэхуэсхэм, зэIущIэхэм сызэрырагъэблагъэр, къызэрызэчэнджэщыр, сызэралъытэр. Ар щIыхьщ си дежкIэ, сыкъызыхэхъукIа лъэпкъым апхуэдэпщIэ къызэрыскIэлъызэрихьэр. КъемыкIущэми, республикитIми срагенералу зыкъызолъытэж, — пещэ Руслан.
Мы гъащIэм и мыхьэнэмрэ и IэфIымрэ щхьэж и гупсысэкIэм елъытыжащ. Языныкъуэм дежкIэ ар IэщIагъэщ, къулеигъэщ, хэти щIэныгъэ, бын, унагъуэ жеIэ. Полицэм и генерал-майор Кабалоевым гъащIэр къозыта адэ-анэм пщIэ, гулъытэ яхуэпщIыным нэхъапэ зыри щымыIэу къелъытэ. Руслан зэрыжиIэмкIэ, и адэ-анэ Мурадинрэ Елмэсхъанрэ Iущу, хьэл-щэн дахэ яхэлъу, лэжьакIуэшхуэу дунейм зэрытетар езыми щапхъэ хуэхъуащ. Я къуэм жэуаплыныгъэ хэлъу, и псалъэ иIыгъыжыфу ягъэсащ абыхэм.
Руслан къыщыхъуар Анзорей къуажэрщ. НыбжьыщIэ къуейщIей псоми хуэдэу, Руслан тхылъ еджэну фIэфIыщэтэкъым, ауэ советскэ литературэм къыхэщыж лIыхъужьхэм, зауэлIхэм я образхэм хьэщыкъ хуэхъуа щIалэ цIыкIум хьэкъыу ищIэрт IэщIагъэ хуэхъунур — дзэ фащэ щыгъыу, кIэрахъуэ кIэрыщIауэ къэралым къулыкъу хуищIэну хуейт. Курыт еджапIэр къэзыуха щIалэщIэм и мурадыр къехъулIащ — ар щIэхуащ СССР-м и МВД-м Орджоникидзе щиIэ училищэм. Руслан илъэс 19 фIэкIа хъуртэкъым СССР-м и МВД-м Пятигорск щиIэ взводым и унафэщI щащIам. ИтIанэ ар ягъэкIуащ Коми АССР-м. 1973 гъэм, илъэс 26-рэ ирикъуауэ, Осетие Ищхъэрэм къигъэзэжри, къэрал кIуэцI Iуэхухэм къулыкъу щищIэну еувэлIащ — ППС-м хыхьащ. Абы Осетие Ищхъэрэ къэрал университетым и юридическэ къудамэр заочну къиухыжащ.
ЩIалэ зэкIужым, щIэныгъэ зиIэм республикэм къэрал кIуэцI IуэхухэмкIэ и министр Алексеев Геннадий гу къылъитэри, апхуэдэ зэи къэмыхъуауэ, милицэм и капитан Кабалоевым полковник IэнатIэ къритащ, Осетие Ищхъэрэм и МВД-м жылагъуэ шынагъуэншагъэмкIэ и къудамэм и унафэщI хъуащ. А къулыкъур зепхьэн папщIэ щIэныгъэшхуэ ухуейти, СССР-м и МВД-м и Академиеу Москва дэтым щIотIысхьэ Руслан.
Дауи, зи щIэныгъэм хэзыгъэхъуа лэжьакIуэфIым хуэфэщэн IэнатIи къежьэрт. Руслан тезырхэр щапшыныж хьэпсхэм (ИТК) я унафэщI ящIащ. И къулыкъум хуэпэж, цIыхугъэрэ гущIэгъурэ зыхэлъ унафэщI ткIийм къыдэлажьэхэми тутнакъхэми пщIэ къыхуащIырт, и лэжьэкIэр ялъагъурти, къыкIэлъыкIуэу, и ныбжьыр илъэс 44-рэ щрикъум ирихьэлIэу, Руслан республикэм и МВД-м и унафэщIым и къуэдзэ ящIащ. Щытхъу зиIэ къулыкъущIэр 1995 гъэм Осетие Ищхъэрэм и Парламентым и депутату хах. Илъэсищ дэкIри, республикэм налогхэмкIэ и полицэм и унафэщI хъуащ, 1999 гъэм абы къыхуагъэфэщащ полицэм и генерал-майор цIэр.
— Руслан унафэщI ткIийт, и Iуэху еплъыкIэр жиIэнут къехьэкI-нехьэкI хэмылъу, абы дежкIэ Iэмал зимыIэрэ пхуэмыгъэзэщIэн Iуэхурэ щыIэтэкъым. НалогхэмкIэ полицэм щыщыIам илъэси 8-кIэ сыдэлэжьати, ар щапхъэу сиIащ. Абы щыгъуэ дызэныбжьэгъуауэ схужыIэну-къым, ауэ къулыкъур къэдгъанэу дызэрытIысыжрэ илъэси 10 мэхъури, дызэрыгъэкIуэдыркъым. Сыщалъхуа щIыналъэм, Ростов, згъэзэжащ, ауэ Владикавказ щыпсэу си ныбжьэгъухэм деж илъэс къэс лъагъунлъагъу сокIуэри, Руслан сыхуэмызауэ зэи сыкIуэжыркъым. Иужьрей зэманым интернет IэмалхэмкIэ дызэрощIэ, — жеIэ полковник Дмитриев Вадим.
2003 гъэм гъатхэпэ мазэм налогхэмкIэ полицэр и къудамэ зыбжанэ МВД-м иратыжри, а IуэхущIапIэр Наркотикхэм пэщIэтынымкIэ Управленэ хъуащ. Кабалоевыр а IуэхущIапIэм и унафэщIу щытащ и ныбжьыр нэсу лэжьапIэм IукIыжыхукIэ.
— Руслан куэд щIауэ соцIыху. Сыт хуэдэ Iуэху пэрымыувами, жэуаплыныгъэ хэлъу, егупсысауэ зэфIигъэкIыу, къыдэлажьэхэм пщIэ яхуищIу, и цIэр IейкIэ имыгъэIуу, и щIыхьыр ихъумэжу къэгъуэгурыкIуащ. Апхуэдэ цIыхум пщIэ хуумыщIынкIэ Iэмал иIэкъым. «Къэралым Iуэхушхуэ уи пщэ къыщыдилъхьэкIэ, уи напэмрэ уи щIыхьымрэ пхъумэжыныр псом нэхърэ нэхъапэщ. ГъащIэм куэд къыщохъу, дуней тетыкIэу фиIаращ сэбэп къыфхуэхъужынури. ЦIыхугъэ зыхэвгъэлъ», — жиIэрт абы, — игу къегъэкIыж полковник Теблоев Вадим. — Руслан лъэпкъ, цIыху зэхэгъэж ищIыртэкъым, Iуэхум гууз-лыуз хууиIэу уи лэжьыгъэм упэрытмэ, пщIэ къыпхуищIынут. Езыр апхуэдэут зэрыщытри, псори абы дыдэплъейрт.
Ноби генералым и махуэр гимнастикэкIэ, бассейнкIэ, жьы къабзэм хэту къэкIухьынымкIэ къыщIедзэ. Экономикэм, политикэм, цIыхухэм я псэукIэр егъэфIэкIуэным теухуауэ республикэм щекIуэкIым щыгъуазэщ. Куэд щIакъым республикэм и МВД-м и ветеранхэм я зэгухьэныгъэм жыджэру щылэжьэн зэрыщIидзэрэ.
— Республикэм къэрал кIуэцI IуэхухэмкIэ и министр Скоков Михаил пенсэ тIысыжахэм зэрахущытым хуабжьу срогуфIэ, — жеIэ Руслан. — Ар щIалэщ, ауэ псоми гулъытэ яхуещIыф: сабийхэми, балигъхэми, дэтхэнэ зыми. ЦIыхум фэрыщIагъ щыхэлъым деж уи нэм къыщIоуэ. Скоковыр апхуэдэкъым, ар зэрыхьэрэмыгъэншэр, зэрыцIыхуфIыр болъагъу. Псалъэмакъ лей щымыIэу гупыр егъэлэжьэф. Къалэным, жылагъуэм дежкIэ мыхьэнэ зиIэ Iуэхухэм ятеухуауэ зыри щыгъупщэркъым. ЦIыхум и ныбжьыр щыхэкIуатэкIэ, закъуэныгъэр къытохьэлъэ, узыфэхэр къохъей, я гупсысэкIэми я Iуэху еплъыкIэми зехъуэж. Апхуэдэхэм деж нэхъыжьыр зыгуэрым дегъэхьэхын хуейщ, зыгъэпIейтейм тегъэгупсысыкIыпхъэщ. Абы теухуауэ ветеранхэм я зэгухьэныгъэм мыхьэнэшхуэ иIэщ.
Дзагуровэ Галинэ «Сыны Отечества» зыфIища и тхылъым тхыгъэшхуэ итщ Кабалоевым теухуауэ. Абы къыщыгъэлъэгъуащ генерал-майорым и дуней тетыкIэр, нобэми зэрыжыджэрыр, мурад куэд зэриIэр.
Гончаренкэ Анатолий.
